钦定古今图书集成/明伦汇编/官常典/第718卷 > 皇甫诞
## 钦定古今图书集成/明伦汇编/官常典/第718卷 > 皇甫诞

按《隋书诚节传》：“诞字元虑，安定乌氏人也。祖和，魏胶
州刺史。父璠，周隋州刺史。诞少刚毅，有器局，周毕王
引为仓曹参军。高祖受禅，为兵部侍郎。数年，出为鲁
州长史。开皇中，复入为比部、刑部二曹侍郎，俱有能
名。迁治书侍御史，朝臣无不肃惮。上以百姓多流亡，
令诞为河南道大使以检括之。及还，奏事称旨，上甚”
悦，令判大理少卿。明年，迁尚书右丞，俄以母忧去职，
未期，起令视事，寻转尚书左丞。时汉王谅为并州总
管，朝廷盛选寮佐，前后长史司马皆一时名士。上以
诞公方著称，拜并州总管司马，总府政事，一以谘之，
谅甚敬焉。及炀帝即位，征谅入朝，谅用谘议王𫠆之
谋，发兵作乱，诞数谏止，谅不纳。诞因流涕曰：“窃料大
王兵资，无敌京师者，加以君臣位定，逆顺势殊，士马
虽精，难以取胜。愿王奉诏入朝，守臣子之节，必有松
乔之寿，累代之荣。如更迁延，陷身叛逆，一挂刑书，为
布衣黔首，不可得也。愿察区区之心，思万全之计，敢
以死请。”谅怒而囚之。及杨素将至，谅屯清源以拒之。
谅主簿豆卢毓出诞于狱，相与协谋，闭城拒谅。谅袭
击破之，并抗节而遇害。帝以诞亡身徇国，嘉悼者久
之，下诏曰：“褒显名节，有国通规，加等饰终，抑惟令典。
并州总管司马皇甫诞，性理淹通，志怀审正，效官赞
务，声绩克宣。值狂悖构祸，凶威孔炽，确殉单诚，不从
妖逆。虽幽絷寇手，而雅志弥厉。遂潜与义徒据城抗
拒，众寡不敌，奄致非命。可赠柱国，封弘义公，谥曰明。”
子无逸嗣。无逸寻为涓阳太守，政甚有声。《大业令》行，
旧爵例除，以无逸诚义之后，赐爵平舆侯。入为刑部
侍郎，守右武卫将军。